Kibar 69: Biig n sõng nin-kãsenga
YÃMB mii bi-puglã sẽn yet pagã bũmb ning bɩ? A gomda a Zeova no-rɛɛs a Eliize yelle, la bũmb nins a Zeova sẽn kɩt t’a Eliize maanã me yelle. Pagã ka mi a Zeova ye, bala a pa Israɛll ned ye. Bɩ d ges sẽn sɩng to-to tɩ bi-puglã wa be pʋg-kãngã zakẽ wã.
Pagã yaa Siiri tẽngã neda. A sɩdã yʋʋr la a Naama. Yaa Siiri sodaasã naaba. Siiri nebã yõka bi-pugl kãngã sẽn yaa Israɛll nedã, n tɩ kɩt t’a lebg a Naama pagã tʋʋm-biiga.
Wãood n tar a Naama. Yaa bãag sẽn sãamd ned yĩng hal t’a nusã ne a karsã tõe n kʋrse. Bi-puglã yeela a Naama pagã yaa: ‘M zu-soabã sã n da kẽngẽ a Zeova no-rɛɛs ningã sẽn be Israɛllã nengẽ, a na n maaga a wãoodã.’ B togsa a Naama bi-puglã sẽn yeel bũmb ningã.
A Naama ra rata ne a sũur fãa t’a wãoodã maage. A yikame n kẽng a Eliize nengẽ Israɛlle. A sẽn ta a Eliize zakẽ wã, a Eliize tʋma a tʋm-tʋmdã t’a yi n yeel a Naama t’a kẽng Zʋrdẽ kʋɩlgẽ wã n tɩ lis koomẽ wã naoor a yopoe. La a Naama sũurã puugame t’a yeel tɩ yẽ tẽngã kʋɩls sãoo Israɛll kʋɩlsã fãa zĩig sẽn zãre. A lebgame t’a na n looge.
La a tʋm-tʋmd a ye n yeel-a yaa: ‘Naaba, a Eliize sã n da yeel yãmb tɩ y maan bũmb sẽn yɩɩd woto, y ra ka na n maan sɩda? Bõe yĩng tɩ y pa na n tɩ lis koomẽ wã wa a sẽn yeelã?’ A Naama kelga a tʋm-tʋmdã goam n kẽng Zʋrdẽ kʋɩlgã pʋgẽ n tɩ lis naoor a yopoe, la a wãoodã maaga zãng fasɩ t’a yĩnga lebg sõma.
A Naama sũurã yɩɩ noog hal wʋsg t’a lebg n kẽng a Eliize nengẽ n tɩ yeel-a yaa: ‘Masã, mam bãngame tɩ Wẽnnaam ka be zĩig a to ye. Yaa Israɛll bal la a be. Bɩ y reeg m kũunã masã.’ La a Eliize yeel-a lame yaa: ‘Ayo, mam ka na n deeg bũmb ye.’ A Eliize ra miime tɩ pa sõma t’a reeg kũunã ye. Bala yaa a Zeova n da maag a Naama wãoodã, la pa yẽ ye. La a Eliize tʋm-tʋmd a Gehazi yẽ da rata kũunã.
A Naama loogrã poore, a Gehazi wudgame n babs-a n tɩ yeel-a yaa: ‘A Eliize n tʋm maam tɩ m wa yeel-y t’a kota kũunã bilf n kõ a zo-rãmb sẽn wa mas-masã n na n ges-a.’ A Gehazi ra yagdame, la a Naama ra pa mi tɩ yaa ziri ye. A yãka teed kẽer n kõ a Gehazi.
A Gehazi sẽn lebg n kulã, a Eliize bãnga a sẽn maan bũmb ningã, bala a Zeova togs-a lame. A Eliize yeela a Gehazi yaa: ‘Fo sẽn maan bũmb ningã yaa wẽnga. Rẽ n so t’a Naama wãoodã na n leb foo.’ La sɩd yɩɩ woto zĩig pʋgẽ bala.
Bõe la woto fãa zãmsd tõndo? Pipi, d segd n gomda a Zeova yell ne nebã wa bi-puglã sẽn maanã, bala na n sõnga neb wʋsgo. Yiibu, d pa segd n zẽk d meng wa a Naama sẽn maan to-to sɩngrẽ wã ye. D segd n kelga Wẽnnaam nebã saglsã. La tãabo, d pa segd n yag ziri wa a Gehazi ye.
2 Rĩm dãmba 5:1-27.
Sogsgo
- Bõe la bi-puglã yet pagã?
- Pagã yaa ãnda, la bõe la bi-puglã maand a zakẽ wã?
- A Eliize yeela a sõgnã t’a tɩ yeel a Naama tɩ bõe, la bõe yĩng t’a Naama sũurã puugi?
- A Naama sẽn sak n kelg a sõgen dãmbã saglsã, bõe n maane?
- Bõe yĩng t’a Eliize pa sak n deeg a Naama kũunã, la bõe la a Gehazi maan-yã?
- Bõe n paam a Gehazi, la woto zãmsda tõnd bõe?
Sogsg a taaba
- Karm-y 2 Rĩm dãmb 5:1-27.
Wãn to la Israɛll bi-puglã mak-sõng tõe n sõng kambã rũndã-rũndã? (2 Rĩm 5:3; Yɩɩl 8:3; 148:12, 13)
B sã n wa kõt tõnd saglg sẽn yit Biiblã pʋgẽ, bõe yĩng tɩ yaa sõma tɩ d tẽeg a Naama kibarã yelle? (2 Rĩm 5:15; Heb. 12:5, 6; Zak 4:6)
D sã n mak a Eliize manesmã ne a Gehazi rẽndã, zãmsda tõnd bõe? (2 Rĩm 5:9, 10, 14-16, 20; Mat. 10:8; Tʋʋ. 5:1-5)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn